**Príloha 7**

**MNOHOSTRANNÁ a DVOJSTRANNÁ SPOLUPRÁCA SO ZAHRANIČÍM**

**Mnohostranná spolupráca**

**Spolupráca krajín Vyšehradskej skupiny (V4)**

Pri príležitosti končiaceho sa slovenského predsedníctva vo Vyšehradskej skupine (V4) sa 18.-19. mája 2015 v Bratislave uskutočnilo stretnutie ministrov poľnohospodárstva krajín V4+3 (Bulharska, Rumunska a Slovinska). Počas stretnutia vedúci delegácií prediskutovali možnosti zlepšenia postavenia farmárov v rámci potravinového dodávateľského reťazca, viedli politickú diskusiu k zjednodušeniu spoločnej poľnohospodárskej politiky a odsúhlasili spoločnú pozíciu k aktuálnemu vývoju vo FOREST EUROPE vo vzťahu k siedmej konferencii ministrov o ochrane lesov v Európe (Madrid, 20.- 21. október 2015).

Uplatňovanie nekalých obchodných praktík zo strany obchodných reťazcov a snaha posilniť postavenie farmárov v rámci potravinového dodávateľského reťazca viedli k vypracovaniu a následnému prijatiu spoločného vyhlásenia s cieľom poukázať na závažný problém ovplyvňujúci región rozšírenej Vyšehradskej skupiny. V záujme dosiahnutia aktívnejšej spolupráce s Európskym parlamentom a Radou EÚ, ako i nájdenia fungujúceho riešenia tejto problematiky, bolo odsúhlasené spoločné vyhlásenie prezentované ako bod AOB na júnovej Rade ministrov pre poľnohospodárstvo a rybné hospodárstvo EÚ. Formou bodu AOB bola na júnovej Rade prezentovaná aj spoločná pozícia k aktuálnemu vývoju v procese FOREST EUROPE vo vzťahu k právne záväznej dohode o lesoch v Európe.

Od 1. júla 2015 prevzala ročné predsedníctvo Česká republika (1. júla 2015-30. júna 2016). Pod záštitou českého predsedníctva sa 26.-27. augusta 2015 konalo stretnutie ministrov poľnohospodárstva krajín Vyšehradskej štvorky rozšírené o zástupcov Bulharska, Rakúska, Rumunska a Slovinska. Počas rokovania ministri poľnohospodárstva rozšírenej V4 diskutovali o podvodoch v potravinovom reťazci, súčasnej situácii v sektore mlieka, ako aj o osvedčených prístupoch k ošetreniu pôdy. Nebol prijímaný žiadny spoločný dokument. Na stretnutí Slovenskú republiku zastupovala štátna tajomníčka MPRV SR Magdaléna Lacko-Bartošová.

**Stredoeurópska iniciatíva (SEI)**

V rámci macedónskeho predsedníctva v Stredoeurópskej iniciatíve (SEI), Ministerstvo poľnohospodárstva, lesného a vodného hospodárstva Macedónskej republiky zorganizovalo v spolupráci s Obchodnou komorou pre strednú Európu (ACCOA) Podnikateľské fórum SEI na tému *„Podpora regionálnej spolupráce pre zlepšenie konkurencieschopnosti poľnohospodárskych a potravinárskych podnikov SEI na trhu“*. Súčasťou fóra, ktoré sa uskutočnilo 26. novembra 2015 v macedónskom Skopje, boli aj B2B stretnutia podnikateľov z oblasti poľnohospodárstva a potravinárstva krajín SEI. Ich cieľom bolo poskytnúť príležitosť na rozšírenie obchodných kontaktov a siete medzi podnikmi v rámci členských štátov SEI.

**Organizácia Spojených národov pre poľnohospodárstvo a výživu (FAO)**

**FAO** je najväčšou špecializovanou organizáciou v systéme OSN a jedinou odbornou organizáciou zameranou na potravinovú bezpečnosť a výživu. V súčasnosti má 197 členov pozostávajúcich z členských štátov, jednej členskej organizácie - Európskej únie (EÚ) a dvoch pridružených členov (Faerské ostrovy, Tokelau). Hlavným poslaním FAO je riešenie problémov potravinovej bezpečnosti, najmä však odstránenie hladu a podvýživy vo svete. FAO sa aktívne hlási k napĺňaniu Agendy 2030 prijatej na Samite OSN v New Yorku v septembri 2015. Venuje sa aktivitám zameraným na dosiahnutie potravinovej sebestačnosti, zlepšenie životných podmienok vidieckeho obyvateľstva závislého na poľnohospodárstve, zvyšovanie produktivity poľnohospodárstva v rozvojových krajinách či zabezpečenie prístupu k zdrojom pitnej vody a problematike klimatickej zmeny aj v nadväznosti na Klimatickú konferenciu OSN COP21 v Paríži z decembra 2015. V súvislosti s trvalou udržateľnosťou poľnohospodárstva sa snaží o zavádzanie metód, ktoré zabraňujú erózii pôdy a zaberaniu lesnej pôdy. Slúži ako vedomostná základňa pre šírenie informácií, zdieľanie výsledkov expertíz, poskytuje zázemie pre rokovanie národov sveta a prenos poznatkov do praxe.

 FAO je riadené Konferenciou, zloženou zo zástupcov všetkých členských krajín, ktorá zasadá raz za dva roky, aby preskúmala prácu vykonanú organizáciou a schválila program práce a rozpočtu na obdobie dvoch rokov. Na obdobie rokov 2014-2015 boli schválené nasledovné priority v oblasti boja proti hladu:

- eliminovanie hladu, potravinovej neistoty a podvýživy – prispieť k odstraňovaniu hladu sprostredkovaním politík a politických záväzkov pre podporu potravinovej bezpečnosti a tiež zabezpečovaním aktuálnych informácií týkajúcich sa hladu a podvýživy a možnostiach ich riešenia,

- zabezpečiť produktívnejšie a trvalo udržateľné poľnohospodárstvo, lesníctvo a rybné hospodárstvo – propagovať politiky a praktiky založené na dôkazoch pre podporu vysoko produktívneho poľnohospodárskeho sektora pri súčasnom zachovaní prírodných zdrojov,

- redukovať vidiecku chudobu – pomôcť vidieckemu obyvateľstvu nadobudnúť zdroje a služby, ktoré potrebujú (vrátane vidieckej zamestnanosti a sociálnej ochrany),

- budovať inkluzívne, efektívne a bezpečné potravinové systémy, ktoré podporujú malých poľnohospodárov a redukujú chudobu a hlad na vidieku,

- zvýšiť odolnosť voči katastrofám – pomôcť krajinám pripraviť sa na prírodou a človekom spôsobené katastrofy znížením ich rizika a podporou odolnosti potravinových a poľnohospodárskych systémov.

Počas 42. zasadnutia **Výboru pre svetovú potravinovú bezpečnosť (Committee on World Food Security – CFS)** bola zverejnená ***Správa o stave potravinovej neistoty vo svete******(SOFI 2015)***. Podľa správy pokles hladujúcich vo svete napreduje, no napriek tomu približne 795 miliónov ľudí trpí chronickou podvýživou (pokles o 167 miliónov počas poslednej dekády a o 216 miliónov oproti rokom 1990-1992, pričom cieľ bol 476 miliónov). Napriek pokroku pretrvávajú výrazné rozdiely medzi jednotlivými regiónmi. *SOFI 2015* konštatuje, že z celkového počtu 129 rozvojových krajín dosiahlo Miléniový rozvojový cieľ 1 c (znížiť počet chronicky podvyživených na polovicu) 72 krajín, čo je o 9 krajín viac ako v roku 2014.

Na 42. zasadnutí CFS sa prezentovali aj výsledky ***Správy o stave výživy a poľnohospodárstva* *za rok 2015 (SOFA 2015)***. Správa sa venovala téme Svetového dňa potravín, ktorou *bola „Sociálna ochrana a poľnohospodárstvo: prerušenie kruhu vidieckej chudoby“*. Na základe správy opatrenia v oblasti sociálnej ochrany prispejú k prelomeniu kruhu vidieckej chudoby a zraniteľnosti za podmienky, že sú sprevádzané širšími opatreniami v oblasti poľnohospodárstva a rozvoja vidieka.

 V rámci **tretieho plenárneho zasadnutia Globálneho pôdneho partnerstva (Global Soil Partnership - GSP)** bola prerokovaná historicky prvá technická správa o stave svetových pôdnych zdrojov predstavujúca príspevok individuálnych vedcov k Medzinárodnému roku pôdy 2015 (International Year of Soils - YIS). Správa obsahuje takmer 2 000 aktuálnych vedeckých referencií, čo je jedinečné pre publikáciu venovanú pôde. Hlavným cieľom správy je poskytnúť globálne vedecky podložené zhodnotenie súčasného a predpokladaného budúceho stavu pôd s cieľom identifikovať dopady na potravinovú bezpečnosť, klimatickú zmenu, dostatočnosť a kvalitu vodných zdrojov, biodiverzitu, ľudské zdravie a zároveň identifikovať hlavné odporúčania pre tvorcov politík a ostatných zainteresovaných pre nevyhnutné aktivity. Správa bola oficiálne publikovaná 5. decembra 2015 v rámci osláv Svetového dňa pôdy, ako jeden z hlavných výstupov IYS. Zároveň je ambíciou, aby sa správa vypracovávala v pravidelných časových intervaloch (ako jeden z hlavných výstupov Medzivládneho technického panelu o pôde **ITPS** pôsobiaceho na dvojročnej báze). Vysoko pozitívne bola hodnotená účasť slovenskej expertky J. Sobockej, ktorá dva roky aktívne pôsobila ako členka prvého piliera v rámci GSP.

 Kompletný zoznam publikácií FAO za rok 2015 z oblasti globálneho pohľadu potravinovej bezpečnosti, poľnohospodárstva, rybárstva, akvakultúry, lesníctva, prírodných zdrojov ako aj ekonomického a sociálneho rozvoja sa nachádza v nasledovnom odkaze <http://www.fao.org/3/a-i5056e.pdf>.

Hlavnou udalosťou roka 2015 vo FAO bolo konanie **39. zasadnutia Konferencie FAO.** Hlavnými výstupmi konferencie boli najmä voľba generálneho riaditeľa FAO a Nezávislého predsedu Rady FAO, schválenie Programu práce a rozpočtu na roky 2016-2017 a voľba nových členov Rady FAO. Španielska kráľovná Letízia bola menovaná za osobitnú splnomocnenkyňu FAO pre výživu. MPRV SR bolo na konferencii zastúpené štátnou tajomníčkou Magdalénou Lacko Bartošovou. Generálny riaditeľ FAO José Graziano da Silva z Brazílie, ktorému sa v roku 2015 skončilo prvé funkčné obdobie, bol opätovne (ako jediný kandidát) zvolený na konferencii v júni 2015 na obdobie ďalších štyroch rokov (od 1.8.2015 do 31.7.2019). Cieľom organizácie pod jeho vedením bolo za ostatných 3 a pol roka zvýšenie férovosti v riadení svetových zásob potravín a dokončenie organizačnej reformy FAO pre zlepšenie efektívnosti, flexibility, transparentnosti a decentralizácie na regionálne úrady s cieľom byť bližšie ku krajinám odkázaným na pomoc, najmä technickú. Generálny riaditeľ FAO vo svojom vystúpení k stavu organizácie poukázal na to, že sa podarilo povýšiť prvý globálny cieľ znížiť hlad na polovicu na úplné odstránenie hladu, potravinovej neistoty a zlej výživy. Načrtol svoju víziu priorít na najbližšie obdobie s dôrazom na odstránenie hladu, zvýšenie úrovne výživy a riešenie dopadov klimatickej zmeny. Klimatická zmena má priamy dopad na potravinovú bezpečnosť a poľnohospodárstvo všetkých krajín. Program práce a rozpočtu FAO na roky 2016-17 vytvára predpoklady zamerania Organizácie na strategické ciele a pridáva dôraz na tému výživy a klimatickej zmeny. Významným krokom pri plnení úlohy zlepšovania výživy bolo zorganizovanie Druhej medzinárodnej konferencie o výžive (International Conference on Nutrition – ICN2) v roku 2014, a to v súčinnosti so Svetovou zdravotníckou organizáciou. ICN2 poukázala na súbežný problém podvýživy a obezity. V súlade s výstupmi z ICN2 (Rímskou deklaráciou o výžive a jej Akčným plánom) má FAO záujem riešiť túto problematiku v nasledujúcich rokoch. Druhou témou, ktorej je potrebné venovať zvýšenú pozornosť, je klimatická zmena, ktorá má priamy vplyv na potravinovú bezpečnosť a poľnohospodárstvo. V záujme riešiť problematiku potravinovej bezpečnosti v kontexte klimatickej zmeny, FAO aktívne podporuje iniciatívy prispievajúce k zmierňovaniu dopadov klimatickej zmeny na potravinové systémy a podporujúce transformáciu a adaptáciu poľnohospodárstva na zmenené prírodné podmienky, a to prostredníctvom poskytovania technickej podpory, dát a nástrojov pre efektívnejšie rozhodovanie a riadenie implementácie relevantných opatrení.

OSN a FAOparticipovali aj na príprave **EXPO Miláno 2015** na tému*„Nasýtiť planétu, energia pre život“*a významne prispeli k zvyšovaniu povedomia o boji proti hladu a chudobe. Súčasťou EXPO Miláno bolo aj organizovanie **Medzinárodného poľnohospodárskeho fóra na vysokej úrovni „Fórum ministrov poľnohospodárstva**“ k téme *„Od EXPO 2015 ďalej: poľnohospodárstvo má nasýtiť planétu“*. Rokovanie bolo najdôležitejším inštitucionálnym podujatím v rámci EXPO a zúčastnili sa ho zástupcovia vlád z celého sveta vrátane európskeho komisára pre poľnohospodárstvo a rozvoj vidieka Phila Hogana, ako aj generálneho riaditeľa FAO Josého Graziana da Silvu. Počas zasadnutia bola formálne prijatá Milánska charta ako dokument pripravený v rozsiahlom konzultačnom procese odrážajúci hlavný odkaz EXPO Miláno. MPRV SR bolo na podujatí zastúpené štátnou tajomníčkou Magdalénou Lacko Bartošovou.

 42. zasadnutie CFS, ktorý je mimoriadne významný nielen v rámci FAO, ale aj v štruktúre OSN, bolo výnimočné tým, že išlo o prvé zasadnutie telesa v rámci organizačnej bázy OSN venujúcej sa problematike potravinovej bezpečnosti a výživy, ktoré zasadalo po samite OSN v New Yorku (september 2015) k Agende 2030. Na tomto samite bol **schválený dokument *„Premena nášho sveta: agenda 2030 pre udržateľný rozvoj“* definujúci nové priority globálnej agendy na najbližších 15 rokov.** Dokument je výsledkom viac ako trojročnej intenzívnej konzultácie členských štátov OSN, organizácií jej systému, mimovládnych organizácií, významných osobností zo sveta podnikania, akademického prostredia, filantropie a ďalších sfér ľudských aktivít a stelesňuje snahu o systémové uchopenie problémov dnešného sveta, ktoré sa vyznačujú vysokou mierou komplexnosti a prepojenosti. Prízvukuje potrebu partnerstva a spolupráce medzi jednotlivými aktérmi. V záujme dosiahnutia žiadaného výsledku Agendy 2030 sa je potrebné venovať trom základným dimenziám udržateľného rozvoja – ekonomickej, sociálnej aj environmentálnej. Agenda 2030 nadobudla platnosť 1. januára 2016 a na rozdiel od Miléniových rozvojových cieľov bude 17 rámcových cieľov trvalo udržateľného rozvoja a 169 špecifických cieľov záväzných pre všetky štáty sveta bez rozdielu na ich status ekonomického rozvoja. Rok 2016 je považovaný za prechodný rok, v rámci ktorého sa OSN a štáty pripravujú na implementáciu cieľov trvalo udržateľného rozvoja. V priebehu roka 2015 MPRV SR a stála predstaviteľka SR pri FAO spracovávali odborné stanoviská pre Stálu misiu SR pri OSN v New Yorku k návrhu Agendy 2030, ako aj k súvisiacim návrhom rezolúcií v oblasti potravinovej bezpečnosti a výživy.

V máji 2015 sa v Budapešti uskutočnila **neformálna regionálna konzultácia FAO v regióne Európy a strednej Ázie.** Slovenská republika bola zastúpená národnou koordinátorkou FAO a stálou predstaviteľkou SR pri FAO. Cieľom zasadnutia bola príprava priorít práce v regióne Európy a strednej Ázie nadväzne na Program práce a rozpočtu FAO na roky 2016–2017, ktorých zámerom je napomáhať k posilňovaniu partnerstiev s mimovládnym sektorom.

 **39. zasadnutie Európskej komisie FAO pre poľnohospodárstvo (ECA)** sa uskutočnilo 22.-23. septembra 2015 v Budapešti. Slovenskú republiku zastupovala národná koordinátorka FAO. Hlavnými bodmi rokovania boli inovácie v rodinnom farmárčení, otázka boja s degradáciou pôdy v záujme potravinovej bezpečnosti, problematika sociálnej ochrany pre vidiecke obyvateľstvo citlivé na rodovú rovnosť, ďalej riešenie sociálneho a ekonomického dopadu nesprávnej výživy cez výživovo citlivé poľnohospodárske a potravinové politiky v regióne, ako aj organizácia budúcich zasadnutí ECA
(40. zasadnutie ECA sa uskutoční v Budapešti v roku 2017). Vo voľbe členov Výkonného výboru ECA došlo k opätovnému zvoleniu jeho aktuálnych členov, vrátane Mariety Okenkovej, stálej predstaviteľky SR pri FAO, za podpredsedníčku na obdobie 4 rokov.

 SR sa v zastúpení stálej predstaviteľky SR pri FAO a WFP Mariety Okenkovej zúčastnila oslavy Svetového dňa potravín (SDP), ktorá sa konala v areáli EXPO Miláno (prvýkrát mimo hlavného sídla FAO v Auditóriu výstaviska EXPO). Mottom SDP 2015 bolo *„Sociálna ochrana a poľnohospodárstvo: prerušenie cyklu chudoby na vidieku“*. Podujatia, na ktorom sa zároveň oslávilo 70. výročie založenia FAO, sa zúčastnili generálny tajomník OSN, hlavy všetkých organizácií OSN sídliacich v Ríme, taliansky prezident, minister zahraničných vecí a rozvojovej spolupráce, minister poľnohospodárstva, výživy a lesníctva a primátor mesta Miláno. Oficiálne bola odovzdaná Milánska Charta a Milánsky mestský pakt generálnemu tajomníkovi OSN, ako príspevok k novej rozvojovej Agende 2030.

 V nadväznosti na globálne oslavy SDP, ktoré sa každoročne pripomínajú 16. októbra, boli v spolupráci so štátnym podnikom Agroinštitút Nitra pripravené **národné oslavy SDP**. Na pozvanie ministra pôdohospodárstva a rozvoja vidieka SR sa osláv SDP v Nitre zúčastnil aj zástupca Regionálneho úradu FAO v Budapešti. Úvodný príhovor k SDP 2015 predniesla štátna tajomníčka MPRV SR Magdaléna Lacko Bartošová. Oficiálna časť SDP sa konala v priestoroch Agroinštitútu Nitra, kde odzneli príspevky na tému SDP a zároveň boli odovzdané ocenenia – cena ministra PaeDr. Blanke Bajánkovej, PhD. za celoživotnú prácu a jej dlhoročné pôsobenie vo FAO v Ríme. Ďalej sa odovzdali ceny v kategóriách výtvarná súťaž pre deti na tému Svetového dňa potravín 2015, Biofarma roka 2015, Vidiecka žena roka – Líderka 2015.

Pravidelné 15. zasadnutie **Komisie FAO pre genetické zdroje** sa konalo 19.-23. januára 2015 v sídle FAO v Ríme. Dôležitým bodom rokovania bola informácia o príprave *„Správy o stave svetovej biodiverzity pre výživu a poľnohospodárstvo“*. Súčasťou programu bola i problematika genetických zdrojov zvierat, lesných druhov, akvakultúry a mikroorganizmov. Pre SR vyplynula potreba začať sa venovať genetickým zdrojom vodných druhov (akvakultúra) a mikroorganizmov, nakoľko tieto nie sú ako uchovávanie genetických zdrojov zatiaľ u nás centrálne riešené. Na základe uznesenia zo 14. zasadnutia Komisie FAO pre genetické zdroje z apríla 2013NPPC/VURV vypracoval ***„Správu******SR o stave svetovej biodiverzity pre výživu a poľnohospodárstvo“.*** Národná správaposkytuje dostupné informácie o stave asociovanej biodiverzity v SR. Významné sú najmä kapitoly týkajúce sa stavu intervencií a pre budúce programy na zachovanie a trvalo udržateľné využívanie biodiverzity pre výživu a poľnohospodárstvo.

Viac informácií o organizácii je možné nájsť na [www.fao.org](http://www.fao.org).

**Svetový potravinový program (WFP)**

Svetový potravinový program (World Food Programme - WFP) je najväčšou humanitárnou medzinárodnou organizáciou na svete na poskytovanie potravinovej pomoci v systéme OSN, ktorá bojuje proti hladu v menej rozvinutých krajinách s kritickým nedostatkom potravín. WFP sa v posledných rokoch transformoval z poskytovania priamej potravinovej pomoci na poskytovanie podpory pri obstarávaní potravín v závislosti od konkrétneho kontextu. Do kontraktov vstupuje len s registrovanými priamymi dodávateľmi, pričom základnými kritériami pri výbere dodávateľa sú cena a dopravné náklady do cieľovej krajiny. V praxi WFP pri verejnom obstarávaní uprednostňuje dodávky potravín z rozvojových krajín. Výkonná rada dohliada na humanitárne a potravinové rozvojové aktivity WFP. Stretáva sa trikrát ročne v Ríme. **SR** v rokoch 2012-2014 zastávala pozíciu člena Výkonnej Rady WFP a **do februára 2015 aj funkciu člena Predsedníctva WFP** (obdobie jedného roka). SR sa v roku 2015 naďalej pravidelne zúčastňovala na zasadnutiach Výkonnej rady z pozície pozorovateľa.

Financovanie programu je na 100% dobrovoľné. Poskytovanie pravidelného príspevku SR vo výške 15 000 USD bolo v priebehu roka v nadväznosti na situáciu v Sýrií a migračnú krízu navýšené a z prostriedkov MZVaEZ SR **bolo vyčlenených spolu 300 000 EUR, ktoré boli rozdelené na 150 000 EUR na operácie WFP vo vnútri Sýrie (EMOP 200339 Emergency Food Assistance to People Affected by Unrest in Syria) a 150 000 EUR na operácie WFP pre utečencov v susedných krajinách Irak, Jordánsko, Libanon, Turecko (EMOP 200433 Food Assistance to Vulnerable Sysrian Populations in Jordan, Lebabon, Iraq and Turkey affected by events in Syria).**

Web stránka: <http://www.wfp.org/>.

**Organizácia pre hospodársku spoluprácu a rozvoj (OECD)**

**OECD** je medzivládnou ekonomickou organizáciou, ktorej členovia uznávajú hodnoty demokracie a princípy trhového hospodárstva. Úlohou OECD je pomôcť svojim členským štátom budovať silné hospodárstva, zvýšiť ich efektivitu, ako aj rozširovať liberalizáciu medzinárodného obchodu a prispievať k udržiavaniu stability. Je to predovšetkým fórum pre diskusiu a výmenu názorov o dobrých i zlých skúsenostiach. Problematike poľnohospodárstva sa OECD venuje od svojho vzniku. Členom OECD je SR od roku 2000. Členstvo SR v OECD koordinuje MZVaEZ SR. Rezort pôdohospodárstva a rozvoja vidieka SR zabezpečuje vo vzťahu k členstvu SR v OECD úlohy a zastupovanie približne v 14 pravidelných formátoch pracovných orgánov OECD.

V júni 2015 rozhodla Rada OECD o predĺžení mandátu generálneho tajomníka Mexičana Angela Gurríu na tretie funkčné obdobie. Za svoju hlavnú úlohu Angel Gurría považuje predovšetkým ďalšiu konsolidáciu a transformáciu OECD, tvorbu národných a globálnych politík vytvárajúcich predpoklady pre optimálne podmienky života občanov nielen v členských krajinách OECD, ale na celom svete.

Základným výstupom OECD pre sektor poľnohospodárstva je každoročný ***„Monitoring a hodnotenie poľnohospodárskych politík OECD***“, ktorý prináša informácie spätne za uplynulý rok.Jedným z kľúčových zistení publikácie 2015 je, že priemerné úrovne podpôr producentov v krajinách OECD a rýchlo rastúcich ekonomikách sa zbližujú. K takejto postupnej konvergencii dochádza tým, že rýchlo rastúce ekonomiky prešli od vysokého zdaňovania poľnohospodárstva v 90. rokoch k poskytovaniu významných dotácií pre poľnohospodársky sektor, zatiaľ čo historicky veľmi vysoké úrovne podpôr v krajinách OECD zaznamenali v priemernom meradle významný pokles. Správa hovorí o tom, že 18% z celkových hrubých príjmov poľnohospodárov v krajinách OECD je z verejných zdrojov. Je to približne taká úroveň, na akej sa krajiny OECD pohybujú od roku 2011 (približne 18-19%), zároveň však historicky najnižšia a svedčí o dlhodobom klesajúcom trende dotovania poľnohospodárstva. OECD kladne hodnotí postupný posun od politických nástrojov narúšajúcich trhové prostredie smerom k politikám, ktoré priamo nezasahujú do rozhodovania farmárov o produkcii. Tento prechod je však stále relatívny. Postupne sa dosahuje pokrok aj v smerovaní k environmentálnym cieľom, udržateľnosti, inováciám a riadeniu rizika v poľnohospodárstve. Túto snahu OECD odporúča naďalej posilňovať. Niektoré rýchlo rozvíjajúce sa ekonomiky sa však vybrali opačným smerom a zvýšili využívanie politík priamo podporujúcich ceny alebo úroveň produkcie. Poľnohospodárstvo sa v nízkopríjmových krajinách podieľa na ekonomickej aktivite vyšším percentom ako je tomu v krajinách s vyššími príjmami. Rámec poľnohospodárskych politík vo všetkých krajinách OECD bol v hodnotenom období stabilný a dobre rozpracovaný. Posledné modifikácie prebehli v poľnohospodárskych politikách Kanady, EÚ, Japonska, Kazachstanu, Južnej Kórey, Mexika, Ruska, Švajčiarska a USA (Farm Act). OECD prináša v publikácii aj odporúčania, jedným z nich je, aby sa krajiny viac sústredili na opätovné zamierenie poľnohospodárskych politík na dosiahnutie dlhodobých cieľov zvýšením produktivity a udržateľnosti výkonnosti poľnohospodárstva. Z pohľadu SR je ***„Agromonitoring“*** najvýznamnejším výstupom OECD pre oblasť poľnohospodárstva, do ktorého aj SR (NPPC/VÚEPP) každoročne poskytuje podklady. Napriek tomu, že od vstupu SR do EÚ je poľnohospodárska politika SR v *„Agromonitoringu“* vykazovaná a hodnotená v rámci Spoločnej poľnohospodárskej politiky EÚ (spoločná kapitola pre EÚ), materiál poskytuje významnú údajovú a analytickú bázu na porovnanie sa predovšetkým s ostatnými krajinami OECD, v priestore mimo EÚ, z ktorých mnohé sú významnými hráčmi na svetových trhoch s agrokomoditami. OECD sleduje a hodnotí vývoj poľnohospodárskych politík svojich členských krajín od roku 1986. Základným porovnávacím meradlom sú medzinárodne uznávané ukazovatele podpory v poľnohospodárstve vyvinuté práve OECD – tzv. ekvivalent podpory výrobcov (PSE), ekvivalent podpory spotrebiteľov (CSE), ekvivalent celkových subvencií (TSE). Od roku 2014 používa OECD novú metodiku na výpočet ekvivalentu podpory všeobecných služieb v poľnohospodárstve (GSSE).

 Výsledkom úzkej spolupráce OECD a FAO bol aj v roku 2015 spoločný strednodobý ***„Poľnohospodársky výhľad OECD a FAO na roky 2015 - 2024“***, ktorý každoročne prináša projekcie cien, trhov a produkcie hlavných agrárnych komodít (pre obilniny, olejniny, cukor, mäso, ryby, mliečne výrobky, biopalivá a bavlnu) v strednodobom horizonte. Základným odkazom výhľadu 2015 bolo zintenzívnenie poľnohospodárskej výroby, predpoklad poklesu cien agrokomodít a v globálnom merítku sa očakáva zmena v stravovacích návykoch. Obe organizácie upozornili na potrebu sústrediť sa na politiky podporujúce zvýšenie produktivity a inovácie. Najväčšie zmeny OECD a FAO očakávajú v rozvojových krajinách, kde nárast populácie, zvýšenie príjmov na osobu a urbanizácia zvýšia dopyt po potravinách. Dvoma hlavnými problémami nasledujúceho desaťročia by mali byť pretrvávajúci hlad v najmenej rozvinutých krajinách a nesprávne stravovacie návyky v rozvojových krajinách, ktoré čelia nepriaznivým účinkom nadváhy a obezity a neprenosných chorôb súvisiacich s výživou. Pravidelná špecializovaná kapitola Výhľadu bola v roku 2015 zameraná na agrárny sektor Brazílie.

Na pôde Slovenskej poľnohospodárskej univerzity v Nitre sa 3.-4. decembra 2015 diskutovalo o udržateľnosti vidieckych oblastí v praxi. Univerzita na zorganizovanie **medzinárodnej vedeckej konferencie získala kofinancovanie z OECD**, z jej Kooperatívneho výskumného programu pre riadenie biologických zdrojov pre udržateľné poľnohospodárske systémy (CRP). Na konferencii vystúpili rečníci z 19 krajín, medzi nimi poprední vedci z Holandska, Spojeného kráľovstva, Talianska, Kanady, USA a ďalších krajín. Cieľom diskusií bolo predovšetkým hľadanie nových prístupov k revitalizácii vidieckej ekonomiky a vidieckych oblastí. Program CRP na konferencii reprezentovali predseda jeho Vedeckej poradnej rady Gary Fitt z Austrálie a koordinátorka CRP Janet Schofieldová. OECD bola zastúpená aj expertom pre zelený rast v poľnohospodárstve Dimitrisom Diakosavvasom, ktorý medzinárodnej vedeckej komunite priblížil Stratégiu zeleného rastu OECD a jej implikácie pre sektor poľnohospodárstva. Za MPRV SR na konferencii s úvodným prejavom vystúpila štátna tajomníčkaMagdaléna Lacko-Bartošová. Kooperatívny výskumný program OECD poskytuje kofinancovanie vedeckých štipendií pre individuálnych vedeckých pracovníkov z oblastí poľnohospodárstva, potravinárstva, lesného a rybného hospodárstva a na organizovanie medzinárodných vedeckých konferencií. SR je členom tohto unikátneho programu OECD, podporujúceho mobilitu etablovaných vedeckých pracovníkov a medzinárodné konferencie v rámci stanovených výskumných tém, relevantných pre politické priority OECD. Viac o programe na [www.oecd.org/agriculture/crp](http://www.oecd.org/agriculture/crp) a o konferencii na [www.surap.eu](http://www.surap.eu).

 SR sa aj v roku 2015 aktívne zapájala do činnosti **poľnohospodárskych kódov a schém OECD**. Medzinárodný školiaci kurz v Mojmírovciach sa v roku 2015 nekonal. SR sa v roku 2015 zapojila aj do expertnej skupiny, ktorá pracuje na vytvorení **medzinárodného usmernenia na kontrolu a identifikáciu ilegálneho obchodu s poľnohospodárskymi pesticídmi.** Expertná skupina bola založená v rámci Siete OECD pre boj proti ilegálnemu obchodovaniu s pesticídmi (ONIP). Usmernenie bude tvoriť základ pre prijatie odporúčania Rady OECD v tejto oblasti. Následne by mali krajiny pristúpiť k jeho implementácii.

Rezort pôdohospodárstva a rozvoja vidieka SR sa v roku 2015 pripravoval na plnenie predsedníckych povinností koordinovať stretnutia členských štátov EÚ v rámci OECD. Na účely lepšej koordinácie agendy OECD v gestorstve rezortu, bola v septembri 2015 obnovená činnosť Expertnej skupiny pre spoluprácu rezortu pôdohospodárstva a rozvoja vidieka SR s OECD. Zúčastňujú sa jej v prvom rade experti, ktorí zastupujú rezort v pracovných orgánoch OECD.

Viac na [www.oecd.org/agriculture](http://www.oecd.org/agriculture).

**Medzinárodná únia na ochranu nových odrôd rastlín (UPOV)**

Členská základňa UPOV sa k 2. novembru 2015 aktualizovala na 74 členov, novým členom sa stala Tanzánia.

V roku 2015 sa SR zúčastnila na zasadnutiach štruktúrnych orgánov UPOV: Technického výboru, Administratívneho a Právneho výboru, Poradného výboru a Rady UPOV (Ženeva, marec a október 2015). Zástupcovia SR sa tiež zúčastnili na zasadnutí Technickej pracovnej skupiny pre zeleninové druhy v Angers vo Francúzsku a na zasadnutí Technickej pracovnej skupiny pre poľné druhy v Obihiro v Japonsku.

UPOV, v spolupráci s počítačovými databázovými expertmi a tiež za aktívnej účasti členských krajín, pripravil databázu odrôd rastlinných druhov, tzv. databázu PLUTO a databázu kódov pre takmer 25 000 rastlinných druhov. Databáza predstavuje mimoriadnu možnosť získania informácií v oblasti názvov odrôd rastlín a testovania odrôd jednotlivých rastlinných druhov, ako aj kontakty na skúšobné inštitúcie, ktoré majú skúsenosť so skúšaním daných rastlinných druhov. V rokoch 2014 a 2015 sa počet druhov, pri ktorých existuje skúsenosť so skúšaním, zvýšil na 3 560. Členovia UPOV-u spolupracujú pri vykonávaní DUS testov pri viac ako 2 005 druhoch. Počet chránených odrôd (grantov) sa spolu u všetkých členov UPOV-u zvýšil na 106 081.

Zástupcovia SR mali možnosť v rámci zasadnutí Technického výboru a Technických pracovných skupín pripomienkovať technické možnosti tejto databázy. Slovenskí plodinoví experti sa aktívne podieľajú na príprave nových metodík pre skúšanie odrôd rastlín konzultačnou formou elektronicky aj pri osobných stretnutiach. Pracujú v rôznych ad hoc pracovných skupinách a projektoch organizovaných v rámci UPOV-u. Aktívna bola spolupráca v oblasti kruhových testov medzi členskými krajinami UPOV. Slovenskí experti sa zapojili do diaľkového dištančného štúdia v oblasti právnej ochrany nových odrôd rastlín organizovanom WIPO akadémiou. V rokoch 2008 až 2014 absolvovalo tieto študijné programy 48 expertov z ÚKSÚP-u. V roku 2015 úspešne absolvovalo tieto kurzy 11 expertov a do štúdia sa naďalej zapájajú ďalší záujemcovia.

Viac na [www.upov.int](http://www.upov.int).

**Svetová organizácia pre zdravie zvierat (OIE)**

V priebehu roka 2015 sa delegácia SR zúčastnila na 83. valnom zhromaždení delegátov Svetovej organizácie pre zdravie zvierat (OIE), ktoré sa konalo
24.-30. mája  2015 v Paríži. **Slovensku bol na tomto zhromaždení slávnostne odovzdaný dekrét, ktorým OIE úradne priznala SR štatút krajiny bez výskytu klasického moru ošípaných**.

Slovenskí odborní veterinárni pracovníci spolupracovali v roku 2015 v rámci OIE na rôznych pracovných seminároch, napr. na regionálnom seminári OIE národných kontaktných bodov pre vodné živočíchy (1.-3. júla 2015 v nórskom Bergene), na regionálnom seminári OIE národných kontaktných bodov pre dobré životné podmienky zvierat (13.-15. októbra 2015 v gruzínskom Kakheti) či na regionálnom seminári OIE národných kontaktných bodov pre veterinárne laboratóriá (27.-29. októbra 2015, v rumunskom Cluj Napoca). Podieľali sa na spoločných aktivitách OIE, EÚ, FAO a iných medzinárodných organizácií k problematike zdravia zvierat, dobrých životných podmienok zvierat a bezpečnosti potravín. Ďalej sa zúčastňovali školení a pripomienkovali odborné materiály zamerané najmä na problematiku chorôb zvierat, ochrany zvierat a diagnostických testov a vakcín. Podieľali sa na vypracovaní dotazníka OIE k využitiu informačných technológií v manažmente zdravia zvierat, pri podávaní správ o chorobách, pri dohľade nad chorobami a pri prijímaní ochranných opatrení, dotazníka OIE k veterinárnym vzdelávacím zariadeniam. Zabezpečili, že Slovenská republika si i naďalej udržala štatút krajiny bez výskytu slintačky a krívačky, moru hovädzieho dobytka, klasického moru ošípaných, historicky bez výskytu Afrického moru koní, historicky bez výskytu moru malých prežúvavcov a štatút krajiny so zanedbateľným rizikom BSE.

Viac na [www.oie.int](http://www.oie.int).

**Medzinárodná organizácia pre vinič a víno (OIV)**

Medzinárodná organizácia pre vinič a víno (OIV) je medzivládna organizácia, ktorá koordinuje vedecko-technickú spoluprácu medzi členskými krajinami v záujme trvalého udržania a rozvoja vinohradníctva a vinárstva vo svete. SR je členským štátom OIV od marca 1993 a má štatút riadneho člena.

V roku 2015 sa zástupcovia SR zúčastnili zasadnutí Výkonného výboru OIV (COMEX), 13. valného zhromaždenia OIV a Mimoriadneho valného zhromaždenia OIV. Niektoré rezolúcie, ktoré OIV prijíma a uverejňuje, ovplyvňujú právo Únie. V roku 2015 to boli rezolúcie o ošetrovaní muštu a vína glutatiónom, o aktivátoroch malolaktickej fermentácie, o špecifických metódach analýzy hroznového cukru (index Folin-Ciocalteu a stanovenie mezo-inozitolu, scylo-inozitolu a sacharózy), o stanovení distribúcie deutéria v kyseline octovej extrahovanej z vínneho octu prostredníctvom nukleárnej magnetickej rezonancie (NMR) a aktualizácie monografií enologických tanínov, kazeínu a bielkovín rastlinného pôvodu. Účasť na zasadnutiach OIV tak napomáha tvorbe stanovísk k legislatíve vinohradníctva a vinárstva EÚ v rámci spoločnej organizácie trhu s vínom. Členstvo SR v OIV nám navyše zabezpečuje prístup k svetovým štatistickým informáciám o pestovaní viniča, výrobe vína, obchodovaní s vínom, priemerných cenách či spotrebe.

Počas **38. svetového kongresu pre vinič a víno**, ktorý sa konal 5.-10. júla 2015 v Mainzi (Nemecko), slovenskí vedeckí pracovníci zo sektora vinohradníctva a vinárstva prezentovali vo forme posterov svoje odborné výsledky o obsahu ťažkých kovov a minerálov v listoch viniča zo Slovenska, o prítomnosti polyfenolov v listoch Vitis vinifera pochádzajúceho z Južnoslovenskej vinohradníckej oblasti, o vplyve stilbénu na rast húb, o biodiverzite autochtónnych kmeňov kvasiniek prítomných vo viniči v rámci rôznych systémov ochrany a o priamom fungicídnom účinku Alginure.

V roku 2015, tak ako aj po minulé roky, poskytla OIV záštitu medzinárodnej súťaži Muvina Prešov, ktorú uskutočňuje Múzeum vín v Prešove, čím došlo k významnému zvýšeniu kreditu a hodnoty súťaže. Predovšetkým pre domácich výrobcov tak vzniká možnosť nechať svoje vína ohodnotiť svetovými odborníkmi.

Viac na [www.oiv.int](http://www.oiv.int).

**Európska a stredozemská organizácia ochrany rastlín (EPPO)**

EPPO, ako medzivládna organizácia založená v roku 1951, zodpovedá za európsku spoluprácu v oblasti zdravia rastlín. Jej ciele sú zamerané na oblasť ochrany rastlín, rozvoja medzinárodných stratégií proti zavlečeniu a šíreniu nebezpečných škodlivých organizmov, na podporu bezpečných a efektívnych kontrolných a eradikačných metód. EPPO, ako jedna zo 6 regionálnych organizácií ochrany rastlín FAO sa tiež podieľa na celosvetovej diskusii o princípoch a pravidlách rastlinolekárskej starostlivosti, ktorá sa uskutočňuje v rámci IPPC FAO. S cieľom umožniť svojim členským krajinám uplatňovať ochranné opatrenia proti škodlivým organizmom, EPPO vytvára a výrobnej praxi sprístupňuje fytosanitárne normy (PM) a publikácie o chorobách a škodcoch rastlín alebo rastlinných produktov, najaktuálnejšie informácie o spôsoboch ochrany proti škodlivým organizmom z oblasti prípravkov na ochranu rastlín, čím zabezpečuje harmonizáciu v oblasti používania prípravkov na ochranu rastlín a vo fytosanitárnej oblasti. Aktivitami EPPO sa dosahuje harmonizácia uplatňovania dovozných a vývozných pravidiel pri obchodovaní s rastlinami a rastlinnými produktmi. Zabezpečuje sa tak ochrana území členských štátov EPPO pred zavlečením a rozšírením karanténnych škodlivých organizmov, ktorých eradikácia alebo potláčanie si vyžadujú výrazné finančné prostriedky.

Priama účasť expertov Slovenskej republiky na práci EPPO sa zabezpečuje vo dvoch úrovniach: odbornej, ktorú zabezpečujú Panely EPPO, a schvaľovacej, ktorú zastrešuje Rada EPPO.

Rada EPPO v roku 2015 schválila rozpočet organizácie, plán medzinárodných aktivít a odborné protokoly pre jednotlivé oblasti činnosti národných úradov ochrany rastlín členských štátov EPPO, ktoré sa nimi riadia. V Slovenskej republike sú týmito organizáciami Ústredný kontrolný a skúšobný ústav poľnohospodársky (ÚKSÚP) a Národné lesnícke centrum (NLC).Výsledky práce EPPO vo forme noriem sa bezprostredne dotýkajú odbornej činnosti týchto dvoch uvedených organizácií a priamo sa dotýkajú aj spoločností, ktoré zabezpečujú konvenčnú poľnohospodársku a lesnícku výrobu zameranú na výrobu rastlinného rozmnožovacieho materiálu (osivo, sadivo), vyvážajú a dovážajú rastliny a rastlinné produkty a tiež poľnohospodárskych a lesných producentov, ktorí používajú prípravky na ochranu rastlín.

Na zasadnutia Panelov EPPO boli pripravené a Radou EPPO schválené nové štandardy, resp. ich novely: revidované boli zoznamy karanténnych škodlivých organizmov (PM1) zaradením 10 nových organizmov, schválených bolo 5 štandardov pre fytosanitárne postupy (PM3), 4 diagnostické protokoly pre regulované škodce (PM 7), 1 štandard pre plodinové fytosanitárne postupy (PM8), 12 štandardov pre hodnotenia účinnosti prípravkov na ochranu rastlín (PP1) a 2 štandardy pre zonálne hodnotenie prípravkov na ochranu rastlín.

Viac na [www.eppo.int](http://www.eppo.int).

**Medzinárodná asociácia pre skúšanie osív (ISTA)**

Členské akreditované laboratórium ISTA SK01 (ÚKSÚP Bratislava) sa podľa vypracovaného plánu ISTA zúčastňuje na referenčnom programe – kruhových testov s výbornými výsledkami na akreditované aj na neakreditované činnosti ISTA.

ISTA žiada všetky členské laboratória o stanoviská k rôznym odborným témam ohľadom certifikácie osív prevažne prostredníctvom rozosielaných dotazníkov. Na základe požiadaviek evidovaných dodávateľov Členské laboratórium ISTA SK01 v rozsahu akreditácie vystavilo 140 medzinárodných certifikátov ISTA, na základe ktorých evidovaní dodávatelia obchodujú s osivom v rámci EÚ a s tretími krajinami. V akreditovanom laboratóriu SK01 bol 2. decembra 2015 zo strany ISTA vykonaný audit. Laboratórium pokračuje v akreditovanej činnosti. Členské akreditované laboratórium ISTA SK02 (Národné lesnícke centrum Zvolen) sa podľa vypracovaného plánu ISTA zúčastňuje na kruhových testoch ISTA. Akreditované laboratórium SK02 sa v roku 2015 zúčastnilo testu PT 15-1 F. syl. na akreditované činnosti.

[www.seedtest.org](http://www.seedtest.org).

**Európsky program pre rastlinné genetické zdroje (Bioversity International ECPGR)**

V roku 2015 Národné poľnohospodárske a potravinárske centrum - Výskumný ústav rastlinnej výroby v Piešťanoch, pracovisko Génová banka SR, ako koordinačné pracovisko Národného programu ochrany genetických zdrojov rastlín pre výživu a poľnohospodárstvo, bolo zapojené do spolupráce s Bioversity International. Táto spolupráca sa uskutočňuje na základe vzájomnej zmluvy podpísanej ministrom Ľubomírom Jahnátkom na roky 2014-2018.

Aktivity ECPGR sa vykonávajú v 5-ročných fázach. Program ECPGR pracuje prostredníctvom 3 medzinárodných pracovných sietí a 16 plodinových pracovných skupín a s ich pomocou sa uskutočňuje výmena informácií, koordinácia aktivít v národných programoch, v génových bankách, riešenie spoločných projektov a podobné aktivity. Národný koordinátor pre genetické zdroje rastlín za SR je zároveň i členom riadiaceho výboru ECPGR. Program ECPGR sa orientuje na prierezové opatrenia ochrany a zachovania genetických zdrojov rastlín, ich racionálneho využívania a ich zahrnutia do stratégie trvalo udržateľného rozvoja poľnohospodárstva.

Zástupcovia SR sa aktívne zúčastňujú na práci v ôsmich pracovných skupinách a dvoch pracovných sieťach. V roku 2015 sa kurátori plodín zapojili do riešenia projektov koordinovaných ECPGR (PRUNDOC, HORDEVA, EcoHyspo) zameraných najmä na identifikáciu starých a krajových odrôd príslušných skupín rastlín.

Získané výsledky a závery z rokovaní ECPGR sú zakomponované do plánov práce s jednotlivými kolekciami plodín a sú publikované v správach zo zasadnutí pracovných skupín. Aktívne sa využívajú pri plnení úloh ochrany genetických zdrojov rastlín v rámci Národného programu ochrany genetických zdrojov rastlín na roky 2015 až 2019 a pri riešení úloh odbornej pomoci pre MPRV SR. Prevádzka Génovej banky SR, najmä jej medzinárodné aktivity spojené s výmenou vzoriek sa realizuje podľa medzinárodne platných štandardov.

***„Medzinárodná zmluva o rastlinných genetických zdrojoch pre výživu a poľnohospodárstvo“*** je dokument, ku ktorému SR pristúpila v roku 2010. Podľa genetických zdrojov zaradených v Prílohe 1 sa vykonáva medzinárodná výmena semien v rámci aktivít Génovej banky SR. Pravidelné 6. zasadnutie Riadiaceho výboru Zmluvy sa konalo 5.-9. októbra 2015 vo FAO v Ríme. Hlavnými cieľmi podujatia boli, okrem iného, riešenie získavania prostriedkov z využívania genetických zdrojov rastlín pre výživu a poľnohospodárstvo formou preskúmania stratégie financovania a posilnenie vykonávania článkov Zmluvy vzhľadom na zachovanie a trvalo udržateľné využívanie genetických zdrojov rastlín. Ďalej sa riešili problémy spojené s informačným a dátovým systémom pre genetické zdroje GLIS, multilaterálnym systémom, právami farmárov a uchovaním genetických zdrojov rastlín „on farm“. Rokovania boli veľmi problematické a kritické, viaceré regióny požadovali revíziu Zmluvy najmä po tom, čo vstúpili do platnosti Nagojský protokol a nariadenie Rady EU 511/2014.

Viac na [www.bioversityinternational.org](http://www.bioversityinternational.org).

**Úhrada členských príspevkov SR do medzinárodných organizácií**

Od 1. januára 2007 zabezpečuje MPRV SR z pozície odborného vládneho gestora úhradu povinných členských príspevkov SR do nasledovných medzinárodných vládnych organizácií:

Organizácia OSN pre výživu a poľnohospodárstvo (FAO), Dohovor OSN pre boj proti dezertifikácii (UNCCD), Medzinárodná únia na ochranu nových odrôd rastlín (UPOV), Európska a stredozemská organizácia na ochranu rastlín (EPPO), Medzinárodná organizácia pre vinič a víno (OIV), Svetová organizácia pre zdravie zvierat (OIE), Medzinárodná asociácia pre skúšanie osív (ISTA), Európska komisia pre kontrolu chorôb slintačky a krívačky (EUFMD), Konferencia ministrov o ochrane lesov v Európe (Forest Europe), Európsky program pre rastlinné genetické zdroje (Bioversity International ECPGR) a Európsky program pre lesné hospodárstvo (Bioversity International EUFORGEN).

MPRV SR zrealizovalo povinné úhrady členských príspevkov SR do medzinárodných organizácií na rok 2015 z medzirezortného podprogramu 09708 - Príspevky SR do medzinárodných organizácií, ktorého vecným gestorom je MZVaEZ SR a rezortného programu MPRV SR 0900105 - Zahraničná spolupráca rezortu. Na základe úpravy limitu výdavkov a presunu finančných prostriedkov bolo možné tieto členské príspevky SR na rok 2015 postupne uhradiť do decembra 2015.

**EURÓPSKE ZÁLEŽITOSTI**

**Príprava Predsedníctva Slovenskej republiky v Rade EÚ**

V roku 2015 pokračovala príprava rezortu pôdohospodárstva a rozvoja vidieka SR na výkon slovenského predsedníctva v Rade EÚ, ktorá sa začala v roku 2014 zriadením oddelenia koordinácie SK PRES, personálnym posilnením ústredia MPRV SR a Stáleho zastúpenia SR pri EÚ v Bruseli, vzdelávaním zamestnancov v cudzích jazykoch, negociačných zručnostiach, ale aj zvyšovaním povedomia o inštitucionálno-procedurálych otázkach fungovania EÚ. MZVaEZ SR, v rámci ktorého bol zriadený sekretariát, organizačne, technicky a administratívne koordinuje proces SK PRES, ktorého príprava sa začala už v roku 2012. Slovenské predsedníctvo sa oficiálne začína 1. júla 2016 a končí sa 31. decembra 2016, pričom Slovensko bude predsedať Rade EÚ v rámci Tria spolu s Holandskom (január – jún 2016) a Maltou (január 2017- jún 2017). Hlavné a oficiálne rokovania, ktorým bude Slovensko predsedať, sa budú konať predovšetkým v Bruseli a Luxemburgu (Brussels-based Presidency). Pre Slovenskú republiku znamená predsedanie Rade EÚ jednu z najnáročnejších úloh vyplývajúcich z členstva v EÚ, pričom ponúka možnosť predstaviť slovenskú kultúru, históriu, gastronómiu a prírodné krásy počas historicky prvého predsedníctva v Rade EÚ a tým budovať pozitívny imidž SR v zahraničí.

18-mesačný program Tria, ako aj Východiská programu SK PRES, sa po obsahovej stránke pripravovali v roku 2015, čoho výsledkom bolo formálne prijatie programu Tria Radou pre všeobecné záležitosti 15. decembra 2015.

Finančné prostriedky pre účely SK PRES boli v roku 2015 alokované v sume 600 279 EUR na podprograme 0D40I – SK PRES 2016. Ich využitie bolo limitované na mzdy, poistné a náklady spojené so zahraničnými pracovnými cestami.

Pomerne výrazná časť príprav sa v roku 2015 týkala aj organizačného zabezpečenia príprav 18 podujatí, ktoré sa budú konať prevažne na Slovensku. Tieto si vyžadujú obstaranie, resp. zabezpečenie konferenčných priestorov, cateringu, sprievodného programu, tlmočenia, dopravy, prezentačných materiálov a darčekových predmetov. Identifikovali sa aj podujatia s konaním v tretích krajinách, v počte 3. Všetky podujatia budú prebiehať v 2. polovici roku 2016 s primárnym finančným krytím rozpočtu SK PRES a doplnkovým financovaním MPRV SR.

**Dvojstranná spolupráca**

Rezort pôdohospodárstva sa aj v roku 2015 usiloval o prehlbovanie ekonomických vzťahov s ***Ruskou federáciou***, hoci tieto vzťahy boli poznačené ekonomickými sankciami EÚ voči Rusku a odvetnými opatreniami Ruskej federácie spočívajúcimi v zákaze dovozu poľnohospodárskej produkcie, surovín a potravín zo štátov EÚ do RF zavedené 6. augusta 2014 pôvodne na 1 rok a predĺžené do 5. augusta 2016. Táto téma rezonovala aj na prijatí novej obchodnej zástupkyne Ruskej federácie v SR Jekateriny Beliakovej u ministra pôdohospodárstva a rozvoja vidieka SR Ľubomíra Jahnátka 10. februára 2015.

Zástupcovia rezortu pôdohospodárstva boli pripravení zúčastniť sa 17. zasadnutia Medzivládnej komisie pre hospodársku a vedecko-technickú spoluprácu medzi SR a Ruskou federáciou, ktoré sa konalo 5.–6. mája 2015 v Bratislave, avšak pre neprítomnosť zástupcu Ministerstva poľnohospodárstva RF sa zasadnutia nezúčastnili ani zástupcovia MPRV SR.

Počas pracovnej návštevy predsedu vlády SR Roberta Fica do Ruskej federácie v dňoch 1.–2. júna 2015 bolo podpísané dlho pripravované *„Memorandum medzi Ministerstvom pôdohospodárstva a rozvoja vidieka Slovenskej republiky a Ministerstvom poľnohospodárstva Ruskej federácie o spolupráci v oblasti modernizácie agropotravinárskeho komplexu“*.

12. zasadnutia Zmiešanej komisie pre hospodársku a vedecko-technickú spoluprácu medzi Slovenskou republikou a ***Bieloruskou republikou***, ktoré sa konalo 30. septembra - 2. októbra 2015 v Minsku, sa zúčastnila štátna tajomníčka MPRV SR Magdaléna Lacko Bartošová. Namiesto zasadnutia pracovnej skupiny pre poľnohospodárstvo a potravinárstvo sa uskutočnilo rokovanie na Ministerstve poľnohospodárstva a potravinárstva Bieloruskej republiky pod vedením námestníka ministra Vladimira Vladimiroviča Grakuna. Obaja predstavitelia sa navzájom informovali o stave poľnohospodárskeho sektoru vo svojich krajinách, zhodnotili doterajšiu spoluprácu rezortov a identifikovali oblasti ďalšej spolupráce, ktoré boli zahrnuté do Protokolu zo zasadnutia.

V rámci zintenzívnenia bilaterálnej spolupráce s ***Gruzínskom*** navštívil SR 13. novembra 2015 predseda vlády Gruzínska Irakli Garibašvili. Vzhľadom na účasť gruzínskeho ministra poľnohospodárstva Otara Daneliu v delegácii bol na rokovaní na Úrade vlády SR prítomný aj minister pôdohospodárstva a rozvoja vidieka SR Ľubomír Jahnátek. Témou spoločného rokovania predsedu vlády SR Roberta Fica s predsedom vlády Gruzínska Iraklim Garibašvilim boli otázky slovensko-gruzínskej spolupráce v rôznych oblastiach spoločného záujmu s dôrazom na posilnenie najmä ekonomickej dimenzie vzájomných vzťahov, podpora Gruzínska v integračných ambíciách smerom k EÚ a NATO a liberalizácii vízového režimu s EÚ.

Rezort pôdohospodárstva sa v spolupráci s MH SR, MZVaEZ SR a agentúrou SARIO organizačne podieľal na príprave prvého Slovensko-gruzínskeho podnikateľského fóra, ktoré sa konalo v Bratislave 19. júna 2015 pri príležitosti účasti prezidenta Gruzínska Giorgi Margvelašviliho na konferencii GLOBSEC 2015. Cieľom podujatia bola prezentácia investičných a obchodných možností podnikania v Gruzínsku a v Slovenskej republike, ako aj nadviazanie nových bilaterálnych obchodných vzťahov slovenských a gruzínskych firiem so sektorovým zameraním najmä na poľnohospodárstvo a potravinárstvo, farmaceutický priemysel a stavebníctvo.

Záujem o nadviazanie kontaktov medzi rezortnými ministerstvami, inštitúciami, vedecko-výskumnými pracoviskami a poľnohospodárskymi komorami prejavil ***Azerbajdžan***. Pri príležitosti otvorenia Kancelárie Veľvyslanectva Azerbajdžanskej republiky v Bratislave sa 10. novembra 2015 stretol chargé d´affaires Azerbajdžanskej republiky Emin Mammadov s ministrom pôdohospodárstva a rozvoja vidieka SR Ľubomírom Jahnátkom.

Bilaterálna spolupráca s ***Holandským kráľovstvom*** bola v roku 2015 poznamenaná blížiacim sa predsedníctvom Holandska, SR a Malty v Rade EÚ.

Štátna tajomníčka MPRV SR Magdaléna Lacko-Bartošová sa 16.-19. júna 2015 zúčastnila v Haagu medzinárodnej konferencie "*No More Food to Waste*“, ktorú zorganizovala holandská vláda v spolupráci s vládou Vietnamu, FAO, UNEP (Program OSN pre životné prostredie) a AUC (Komisia Africkej únie). Cieľom konferencie bola výmena skúseností o znižovaní strát a plytvania potravinami naprieč dodávateľským reťazcom a súčasnom skvalitňovaní celého systému. Konferencia vyvrcholila stretnutím na najvyššej úrovni, kde sa v rámci okrúhleho stola pod vedením ministerky poľnohospodárstva Holandska Sharon Dijksmovej diskutovalo o konkrétnych opatreniach na riešenie tohto problému.

Štátna tajomníčka MPRV SR Magdaléna Lacko-Bartošová sa 8. októbra 2015 stretla na pracovnom obede s ministerkou poľnohospodárstva Holandského kráľovstva Sharon Dijksmovou, ktorú sprevádzala delegácia zastúpená predstaviteľmi Ministerstva hospodárskych záležitostí Holandska, veľvyslancom Holandského kráľovstva v SR Richardom van Rijssenom a poľnohospodárskym radcom Martijnom Homanom. Predmetom rokovania bola príprava Holandska a Slovenska na predsedníctvo v Rade EÚ v roku 2016, identifikácia priorít oboch krajín v oblasti poľnohospodárstva a možností vzájomnej spolupráce počas predsedníctva. Holandsko ponúklo slovenskej strane svoje skúsenosti, keďže pre Holandské kráľovstvo to bude už 13. predsedníctvo v Rade EÚ, a pre Slovenskú republiku historicky prvé.

Výmena názorov na reformu Spoločnej poľnohospodárskej politiky bola predmetom rokovania mimoriadneho a splnomocneného veľvyslanca ***Spojeného kráľovstva Veľkej Británie a Severného Írska*** Andrewa Gartha s ministrom pôdohospodárstva a rozvoja vidieka SR Ľubomírom Jahnátkom 6. októbra 2015. Počas stretnutia sa obaja predstavitelia zaoberali aj problémom s obchodnými reťazcami vo vzťahu k prvovýrobe. V tejto súvislosti veľvyslanec spomenul TESCO, ktoré zmenilo manažment aj štruktúru, a je otvorené k spolupráci. Veľvyslanec vyjadril pripravenosť Veľkej Británie na užšiu spoluprácu so Slovenskom a podporu podnikateľskému prostrediu.

V roku 2015 možno kontakty rezortu s ***Čínskou ľudovou republikou*** hodnotiť ako intenzívne. Vzájomné stretnutia a záujem o konkretizáciu bilaterálnej spolupráce iniciovala predovšetkým čínska strana, a to prostredníctvom viacerých návštev čínskych vládnych predstaviteľov a zástupcov čínskej podnikateľskej sféry poľnohospodárskeho sektora na Slovensku.

O vstup na čínsky trh majú dlhodobo veľký záujem aj slovenskí podnikatelia, najmä výrobcovia mliečnych produktov, ten je však podmieňovaný zložitými technickými podmienkami, ako aj informačným chaosom zo strany oficiálnych čínskych úradov. Štátna veterinárna a potravinová správa SR (ŠVPS SR) v minulých rokoch opakovane zasielala na čínsku partnerskú organizáciu, Všeobecnú správu pre dohľad nad kvalitou, kontrolou a karanténou ČĽR (State General Administration for Quality Supervision, Inspection and Quarantine – AQSIQ) žiadosti vo veci získania dovozných protokolov. Komunikácia však bola zdĺhavá aj napriek tomu, že SR mala vo vzťahu k AQSIQ splnené všetky vecné a procesné predpoklady a formálne požiadavky čínskej strany na vydanie administratívnych povolení – protokolov na dovoz (mäsa, mlieka, živých zvierat, embryí...). Situácia sa formálne vyriešila, aj vďaka intervencii veľvyslanca ČĽR v SR, podpisom *Memoranda o porozumení medzi MPRV SR a AQSIQ*, ktorý sa realizoval 26. novembra 2015 v Pekingu, počas pracovnej návštevy ministra Ľubomíra Jahnátka v Číne.

Podpis Memoranda o porozumení medzi MPRV SR a AQSIQ sa realizoval 26. novembra 2015 v Pekingu počas pracovnej cesty ministra pôdohospodárstva a rozvoja vidieka SR Ľubomíra Jahnátka v ČĽR (23. až 27. novembra 2015). Minister s delegáciou rokoval s viceministrom poľnohospodárstva ČĽR Quom Dongyuom a ďalšími predstaviteľmi partnerského rezortu, stretol sa s predstaviteľmi Čínsko-slovenskej farmy priateľstva a spoločnosti Huawei Technologies. Hlavnou témou rozhovorov bol vzájomný obchod s poľnohospodárskymi výrobkami a problematika dostatočnej kontroly a bezpečnosti potravín, výmena skúseností v oblasti domácich kontrol potravín.

Štátna tajomníčka Magdaléna Lacko-Bartošová prijala 24. septembra  2015 viceministra poľnohospodárstva ČĽR Quoa Dongyuoa. Rokovanie sa sústreďovalo na obojstranný záujem o rozšírenie vzájomného obchodu a spolupráce, pričom je potrebné sústrediť sa na využitie už existujúceho potenciálu, stanoviť konkrétne priority v jednotlivých agropotravinárskych sektoroch, klásť väčší dôraz na vzájomnú propagáciu a aktívne zapájanie samosprávnych organizácií a konkrétnych podnikateľských subjektov.

Hlavnou témou rokovania počas prijatia veľvyslanca ČĽR v SR štátnou tajomníčkou MPRV SR Magdalénou Lacko-Bartošovou 2. septembra 2015 bolo predovšetkým objasnenie protichodných informácií a riešenie nedostatočnej komunikácie čínskych úradov so slovenskými autoritami v otázke súčinnosti pri identifikácii krokov v záujme splnenia podmienok potrebných pre export slovenských poľnohospodárskych výrobkov do ČĽR (konkretizácia podoby Memoranda o porozumení medzi MPRV SR a AQSIQ).

Štátna tajomníčka Magdaléna Lacko-Bartošová prijala 15. júla 2015 delegáciu International Alliance of Satellite Application Service a Slovensko-ázijskú obchodnú komoru (SACC). Čínska delegácia prišla na Slovensko s cieľom preskúmať možnosti uplatnenia svojho produktu aj v oblasti poľnohospodárstva.

V rámci spolupráce s ***Nemeckou spolkovou republikou*** sa 15.-17. januára 2015 štátna tajomníčka MPRV SR Magdaléna Lacko-Bartošová zúčastnila v Berlíne na 7. globálnom fóre o výžive a poľnohospodárstve (GFFA), Samite ministrov poľnohospodárstva, ktoré sa konali v rámci 80. ročníka Medzinárodného zeleného týždňa (IGW). Nosnou témou fóra GFFA bola rastúca potreba potravín, surovín a energie a možnosti ich zabezpečenia. Predmetom diskusií boli taktiež otázky produkcie poľnohospodárstva pri zaisťovaní potravinovej bezpečnosti a úloha biohospodárstva a bioekonomiky v budúcnosti. Počas GFFA podpísala štátna tajomníčka deklaráciu „*The Soya Danube Declaration*“, čím sa SR stala ďalšou krajinou, ktorá bude podporovať pestovanie geneticky nemodifikovanej sóje v podunajskom regióne.

Minister Ľubomír Jahnátek prijal 23. januára 2015 veľvyslanca Nemeckej spolkovej republiky Thomasa Götza. Témou stretnutia bol najmä problém nízkej úrovne kvality a bezpečnosti potravín ponúkaných na predaj obchodnými reťazcami na Slovensku a s tým súvisiace udeľovanie vysokých pokút. Minister v tejto súvislosti zdôraznil význam a dosiahnuté výsledky aktuálneho nastavenia systému pokút a zároveň potvrdil záujem rezortu na vedení dialógu pri koncepčnom riešení problému kvality a bezpečnosti potravinových výrobkov.

V ***Bulharskej republike***, v Sofii, sa 23.–24. novembra 2015 uskutočnilo
3. zasadnutie Konzultačnej komisie pre hospodársku spoluprácu medzi Ministerstvom hospodárstva SR a Ministerstvom hospodárstva Bulharskej republiky.

V Sofii sa konalo aj zasadnutie ministrov poľnohospodárstva Číny a 16 krajín strednej a východnej Európy (SVE), ktorého cieľom bolo podpísanie Základných zásad pre zriadenie a prevádzkovanie Združenia pre podporu poľnohospodárskej spolupráce medzi Čínou a krajinami SVE, ktorým bola oficiálne spustená činnosť združenia. Úlohou združenia bolo vytvoriť platformu na uľahčenie obchodných kontaktov, výmenu informácií a iných záležitostí spoločného záujmu pre kontakty spolupráce, výmenu databáz a kontaktnú sieť medzi čínskymi inštitúciami, organizáciami a podnikmi a ich partnermi zo 16 krajín SVE. Slovenskú republiku na stretnutí ministrov zastupovala Magdaléna Lacko-Bartošová, štátna tajomníčka Ministerstva pôdohospodárstva a rozvoja vidieka SR.

V rámci bilaterálnych kontaktov s ***Českou republikou*** sa 12. mája 2015 sa vo Valticiach uskutočnilo 3. spoločné zasadnutie vlád SR a ČR. Predmetom diskusie ministra pôdohospodárstva a rozvoja vidieka SR Ľubomíra Jahnátka a ministra poľnohospodárstva ČR Miroslava Jurečku bolo viacero tém, ktoré sa významne dotýkajú rozvoja poľnohospodárstva a potravinárstva v oboch krajinách. Najdôležitejším bodom bola diskusia o zjednodušení Spoločnej poľnohospodárskej politiky (SPP). Druhým diskutovaným okruhom bola situácia na vnútornom trhu, poznačenom aj ruskými sankciami, najmä v sektoroch bravčového mäsa a mlieka. V neposlednom rade ministri prediskutovali aktuálne otázky týkajúce Programu rozvoja vidieka 2014–2020, spojené s opatreniami pre mladých farmárov a manažovania trhu s pôdou. Dôležitou diskutovanou oblasťou bolo posilnenie domáceho potravinového patriotizmu vo vzťahu k spotrebiteľovi a k obchodným reťazcom.

V nadväznosti na úspešné rokovanie vlád ČR a SR minister poľnohospodárstva Českej republiky Marian Jurečka pozval ministra pôdohospodárstva a rozvoja vidieka SR Ľubomíra Jahnátka na bilaterálne stretnutie s cieľom výmeny skúseností a dobrej praxe v rámci rezortov a im podriadených dozorných orgánov a organizácií. Stretnutie na úrovni ministrov, námestníkov a riaditeľov podriadených dozorných orgánov a organizácií oboch ministerstiev sa konalo na južnej Morave, v Kroměříži, 24. septembra 2015. Pozornosť zúčastnení venovali predovšetkým oblasti kvality potravín, Spoločnej poľnohospodárskej politike a politike komodít.

Na pozvanie českého ministra poľnohospodárstva Mariana Jurečku sa štátna tajomníčka MPRV SR Magdaléna Lacko-Bartošová s delegáciou zúčastnila 27. augusta 2015 v Českých Budějoviciach slávnostného otvorenia 42. ročníka medzinárodného potravinárskeho veľtrhu Země živitelka 2015.

Zástupcovia Ministerstva poľnohospodárstva, lesníctva a regionálneho rozvoja ***Kosova*** sa 1.-4. decembra 2015 zúčastnili na študijnej návšteve Slovenska. Delegácia na úrovni generálneho sekretára (ekvivalent vedúceho služobného úradu) a vyšších úradníkov navštívila 4. decembra 2015 MPRV SR. Odborníci z ministerstva im prezentovali informácie a skúsenosti z oblastí, o ktoré prejavili záujem: organizovanie a fungovanie ministerstva, úlohy a postavenie vedúceho služobného úradu ministerstva, harmonizácia slovenskej právnej základne s acquis communautaire, krížové plnenie, medzinárodná spolupráca – projekty EÚ pre rozvoj vidieka a vidiecky turizmus, projekty diverzifikácie vidieka, agroenvironmentálne opatrenia a príprava a účel Zelenej správy.

Minister pôdohospodárstva a rozvoja vidieka SR Ľubomír Jahnátek prijal 27. apríla 2015 mimoriadnu a splnomocnenú veľvyslankyňu ***Maďarska*** v SR Évu Czimbalmosné Molnár. Išlo o prvé prijatie od začiatku pôsobenia veľvyslankyne v Slovenskej republike.

V Budapešti sa 22.- 24. septembra 2015 pod záštitou ministra pôdohospodárstva Maďarska Sándora Fazekasa uskutočnilo Fórum pre poľnohospodársko-obchodnú a hospodársku spoluprácu medzi Čínou a 16 krajinami SVE. Ústrednou témou fóra bol *„Životný cyklus potravín v Európe a Ázii: Zlepšenie výroby a transportu“*. Fórum sa organizovalo súbežne so 77. celoštátnou poľnohospodárskou a potravinárskou výstavou OMÉK 2015. Slovenskú republiku zastupovala Magdaléna Lacko-Bartošová, štátna tajomníčka Ministerstva pôdohospodárstva a rozvoja vidieka SR.

Druhé spoločné zasadnutie vlád SR a ***Poľskej republiky*** sa konalo 3. septembra 2015 v poľskom meste Łancut. Minister pôdohospodárstva a rozvoja vidieka SR počas bilaterálneho rokovania so svojím rezortným kolegom prerokoval nasledovné témy: TTIP (Transatlantické obchodné a investičné partnerstvo) – posúdenie dopadov na európske poľnohospodárstvo, situácia na trhu s bravčovým mäsom vo svetle ruského embarga navrhované opatrenia na vnútroštátnej úrovni a na úrovni EÚ, zhodnotenie situácie na trhu s mliekom po zrušení mliečnych kvót, možné nástroje podpory, aktuálne dianie, vrátane otázok týkajúcich sa bezpečnosti a kvality potravín a výmena skúseností s rozvojom vidieckych oblastí.

Na základe pozvania ministerky poľnohospodárstva a morských záležitostí ***Portugalskej republiky*** Assunção Cristasovej sa minister pôdohospodárstva rozvoja vidieka SR zúčastnil 4.-5. júna 2015 ministerského stretnutia, ktoré sa konalo počas „Modrého týždňa“ v Lisabone. Ministerské stretnutie sa zaoberalo problematikou rozvoja modrého hospodárstva s cieľom uistiť sa o jeho správnom smerovaní. Ministri diskutovali na témy, medzi ktoré patrili napríklad globálne vládnutie oceánu, finančné nástroje na podporu ekonomiky oceánu, plánovanie a riadenie námorného priestoru atď. Súčasťou ministerského stretnutia bolo aj prijatie spoločnej deklarácie.

7. zasadnutie Zmiešanej komisie medzi Slovenskou republikou a ***Srbskou republikou*** pre hospodársku spoluprácu sa uskutočnilo 10.-11. decembra 2015 v Belehrade. Pracovná skupina pre poľnohospodárstvo a životné prostredie, ktorá v rámci zmiešanej komisie zasadala, bola zameraná najmä na problematiku spadajúcu pod MŽP SR.

 V Bruseli bol počas piateho zasadnutia spoločnej Slovensko-flámskej komisie podpísaný *Program spolupráce medzi SR a Flámskom na roky 2015-2017*. Zasadnutie potvrdilo obojstranný záujem o dynamizáciu rozvoja bilaterálnych vzťahov, pričom počet oblastí programu spolupráce bol zúžený s cieľom posilnenia aktivít predovšetkým v tých oblastiach, kde je reálny záujem o spoločné projekty. Spoločná komisia bola zriadená v roku 2002 medzivládnou dohodou o spolupráci medzi SR a ***Flámskym spoločenstvom Belgického kráľovstva***.